Nici măcar trei zile nu a durat "minunea" care îi bucura pe bicicliști.

UPDATE: Banda de biciclete de pe Bd. Uranus, eliberată de Poliţie, rămâne un pericol pentru biciclişti VIDEO

Prima bandă de biciclete din București despărțită cu stâlpișori a durat doar o zi de la inaugurarea Bulevardului Uranus. Dacă bulevardul a fost inaugurat duminică, luni, deja se găseau mașini parcate pe banda specială, iar o parte din stâlpișori a fost deja distrusă.

Şoferii nesimţiţi nu doar au parcat pe banda de biciclete, ci au trecut peste stâlpişorii, pe care i-au târât apoi după ei, când au parcat, după cum se poate vedea în imaginile surprinse de alexi1982, utilizatorul forumului skyscrapercity.com. Internautul a făcut aceste fotografii duminică, în ziua inaugurării tronsonului Buzeşti-Berzei-Uranus.

Încă de sâmbătă, şoferii au trecut cu maşinile peste stâlpişorii care au fost montaţi, vineri, pentru a delimita pista de biciclete. "Poliţia a venit la scurt timp şi a aşezat stâlpişorii la loc. S-a uitat la maşină, dar nu a făcut nimic. În acest timp, şoferul se uita mirat din scara blocului", a povestit utilizatorul Udar, pe forummetrouusor.com.

De asemenea, şoferii au ocupat deja prima bandă a străzii Buzeşti, parcând maşinile pe prima bandă de circulaţie, sensul de mers spre Piaţa Victoriei.

Bicicliștii au sunat la Poliție pentru a reclama pe cei parcați pe banda de biciclete, iar mașinile parcate au dispărut la puțin timp după aceea. Totuși, cel mai probabil, cum dispar polițiștii de pe bulevard, cum vor reapărea mașinile parcate pe pista de biciclete.

Problemele nu se opresc însă aici: pista Nu este semnalizată ca o pistă de bicicliști, cu marcaj bicicletă într-un cerc albastru. Reprezentanții firmelor din zonă spun, de altfel, că pista a fost făcută fără a li se asigura posibilitatea aprovizionării magazinelor.

Bulevardul Uranus a fost inaugurat duminică de primarul general Sorin Oprescu, în ciuda faptului că autorizația de construcție semnată de el pentru bulevard a fost declarată ilegală în urmă cu câteva zile.

Etichete: banda de biciclete, Bulevardul Uranus, realitatea